Saritem - bataktoday.com\nadmin-BERITA TERBARU, Headline, PARODIBATAK\nOleh: Sobiran Sinaga alias Profesor Sebastian.\nTaon 2000, mulai ma au gabe asistenni bapatuakku Prof Raguel Sinaga, ima Guru Besar Ilmu Panghirapon di Fakultas Hadatuon Universitas Nagori Ujungbondar. Ai tung godang do ilmu rahasia naso hea dibukka tu mahasiswa, ala holit do Prof Raguel mambagi ilmu pamungkasna i. Idok beliau i, molo tu anak manang boru dang boi lehonon mata kuliah ilmu hadatuon. Molo naeng marsiajar, ikkon takkoon ma inna buku The Magic Principles alias bukku laklak…ha..ha..ha..\nNunga marsiajar hagolapon, tong muse ikkon laosan patik pa-6 hon “Unang ho manakko”. Oloma gabe dobel dosa i di joloni sintua…hehehehe.\nAla sai hupaksa dengan ancaman ikkon maninggalhon ibana di Nagori Ujungbondar molo dang dilehon ibana mata kuliah ”tahan dibodil”, sebagai penggantina diajari Prof Raguel ma au ilmu “Panghirapon”, alai khusus holan manghirap akka ina-ina…hahahaha…\nMaup do bah…hahahaha… Dang olo au memparsiajari ilmu i. Magissing deh…hehhhhehhh. Hira naso berguna do huhilala ala risiko bahaya kerusakan mata, alana medium na mataniari do attong. Ikkon tatapon ma langsung tu mataniari, sega ma dah matakki ala sinar ultra violet i. Ikkon bollang-bollangma mata niba hira matani gulamo manatap mataniari jala nijaha ma mantra huhut nigoran goarni “target” sijouon i.\nAlai hupikkirima, atik boha tahe adong gunana haduan, nioloan ma manjalo i. Atik ginjang rohani Nai Salipoppot par Amrik tu au, boido attong nijou ibana asa ro somba-somba minta ampun molo hupakke ilmu i, dengan syarat asalma hona sinar mataniari ibana di bariba laut. Nangpe susa do memastikan mataniari di Amrik rap bersinar do manangna dang dohot mataniari di Nagori Ujungbondar tikki mangulahon ilmu i alani perbedaan waktu. Molo arian di Amrik, nga borngin di Nagori Ujungbondar dan sebalikna.\nPendek cerita, huterima ma attong ilmu “panghirapon” i. Dung sah penerimaan ilmu i, husuba ma di balian pas tikki mambahen benteng ni hauma au.\nHuingot adong hian do najolo donganku sakarejo sahalak ina-ina goarna si Saritem. Janda ni namora, jala attar lekket do huida inatta on.. Atik boha olo tahe ro mandulo au, hatop nama au kaluar sian parhatobanon babel on. Ai dang tahan be au namangula i dohot mangida panerbeng ni akka ina-ina di huta i. Alana termasuk “cover boy” do au disi ..ha..ha..ha..\nHape tikki malam inagurasi jadi mahasiswa, diambil sumpah do au “Unang ho mangalangkup”. Lapatanna di hata Indonesia: “Jangan engkau telungkup di atas orang yang bukan isterimu.” Hupabalikma poda i, berarti molo telentang di bawah isteri orang tidak disinggung dalam pasal itu. Jadi tergantung hita do menginterpretasi patik i…ha..ha..ha..\nNga pas hos ni ari, kira-kira jam 11.30 WIB, humulai ma attong manjaha mantra.\n“Hei bunga setangkai Tiga di kananku Bintang terang di kiriku Sarinaluh bukan tersarih Aku manis dipandang si SARITEM Aku manis berkato-kato..Kuh!!”\nSai mulak-ulak ma attong hujaha mantra i huhut hubollang mataniari.\nDung jam 13.00 WIB, huidama ro akkang borukku. Asing huida akkangboru i. Songonna mamakke abit naimbaru warna pink, hape birong do akkang i. Dang matching..-:) Marhua pakkeonna tu balian abit shopping.\nDung jonok, dipakkulingi akkang ima au. Idokma: “Na dijou ho do au anggi?”\nHualusi ma: “Daong akkang! Si Saritem do hujou.”\nIdok ma muse: “Ai si Saritem do goarhu anggi. Lengkapnya, Saritem Hasiholan boru Nainggolan Sibatuara.”\nBah??? Mauffff… Huhut do dipatudu akkang i ngingina naung lobangon i jala main mata ibana dengan genit..hwah..ha..ha…\nMolo au parsudakkuma opppungeehh!! Langsungma margele au di gabbo i hira horbo asa unang sanga dijobba ibana au. Molo kotor dang mungkin haolon ni akkang i au inna rohakku, ai nga pas hira si Arnold Shwarzenegger tikki main di film “Predator”.\nAlai tongdo sai naeng di jobba akkang i au. Dang parduli ibana na kotor au marlumpur. Langsung ma hubuat pisokku, marlojong ma au tu binanga. Di pinggir hauma i adongdo husuan botik (pepaya). Hutappulhon ma tappukni bulungna i, malluppat ma au tu binanga ai nga sai dilelei akkang boru i au..ha..ha..ha.. Menyelam ma au tu lubuk ni binanga nabagas i, jala hupakke ma tappukni bulung botik i gabe selang pernafasan.\nDung satonga jom, mumbang ma au. Dang disi be huida akkang borukki. Hundul-hundul ma au di pinggir ni binanga i huhut sai mekkel-ekkel sahalak au hira narittik.\nDang sadia leleng roma akka ama-ama sian huta termasukma amangborukku si Hutasoit.\nIdok amangborukki ma: “Tulang!! Idok Nattulang boru Nainggolan maup hamu inna di binanga on. Ido umbahen na ro hami,nanaeng mangalului Tulang do.”\nHualusi ma: “Hamu ma maup amangboru, dang maup au.”. ..hahaha….. (***)\nPos sebelumnya Ahli Bedah dari Parapat\nPos berikutnya Belum Pernah Digunakan, Bangunan BBI Lumbanpea Toba Samosir Sudah Direhab Kembali


SI ROGO HATA – TanoBatak\nSI ROGO HATA\nAdong do nuaeng on hata mandok: “Manghatai ma hita tutu, asa songon ogung nauli …..” Dia do pangkatai ni ogung?. Lengen do begeon soara ni ogung alai ianggo patudoson do panghataion tu ogung, nahurang denggan do i.\nSahali manghuling ogung oloan, nungnga pintor dua hali ihutan. Sahali pangalusi, nungnga dua hali panggora. Jadi molo nietong sahali panghuling ni ogung oloan nungnga opat hali panggora (doal). Tingkos do sisongon i di panghataion na marhadohoan?\nAsa marboho panghataion ingkon ma nian marsitangi-tangian jala marsipasangap-sangapan. Molo angka natua-tua manghatai didok: “ Marsitangi tangian ma hita ”. Molo angka naposo manghatai didok: “ Pahohom hita…..”\nPanghataion na marboho dapot ma na marbuhu. Sasaruas do hata i asa dapot na marbuhu. Umbahen didok: “Unang manuan bulu ho na so ruas” dohot “Unang manuan buhu ditonga ni ruas”\nJotjot do dihatahon sipaingot ni natua-tua; “Urat ni gandar bulu tu urat ni pansopan, patampak tampak hundul paasing asing pandohan”. Angkup tusi do hata na mandok: “Sande ma gandar bulu tu soban na tata, unang hita pagulut, ta bege sidok hata”.\nNaginoaranna Gandar bulu ima sambuhu bulu na sirsir parbalgana, jala somal do on dipangke bulu suraton. Sian lubang ni bulu i ma diombushon hosana laho pagalak api naung dibahen hian angka rapan rapan manang ranting ranting laho panggorina.\nJotjot binege molo marulaon halak Batak sai humotok do partandana. Hira naung dietong do na so adong ulaon i molo so masisoroan hata. Ima gabe bangko di halak hita umbahen dodok deba halak Batak “gaduh”.\nMolo tinangihon andos masisisean, tung uli do begeon, sai jolo marpaima asa dialusi. Bangko ni angka ompunta najolo do i, molo naeng mangalusi hata ni donganna, sai matua disungkun do “nunga ujung?, nunga boi alusan?, tu au ma muse?”, dohot angka pandohan na asing asa adong paho ni hata. Alai holan di tingki masisisean i do adong paho ni hata, alana dung di angka pangkataion namarudut nunga jotjot masisoroan, masialus-alusan, pola tahe sai songon na naeng tu bada do ujungna idaon.\nSineat ni hata, ima tu pangaturan ni jambar, parpeak ni panghataion, hombar tu angka parbagian ni parjambaran, angka sidok hata dohot sijalo tohonan di ulaon. Alai ianggo hata na maneat dohot masiseatan, bada do i, jala dang sidohonon i di loloan antaran nabidang.\nSi rogo hata i ma deba na jorbut begeon. Molo mangkatai on, sude do diolophon. Molo songon na godang mandok sala, dohot ma ibana mandok sala. Alai molo hehe muse angka panangkasi di sihataan i gabe adong deba mandok tingkos, dohot ibana mandok tingkos. Di ibana uluna, ihurna, bilalangna, rambusanna dohot manarui napana.\nSihabiaran do jolma sisongon on molo ro tu loloan na manghatai ruhut, ai so hundul dope ibana, nunga dirogo hata, ima mambahen jotjot “sibahuton hata”. Ai na di jaga halak do tambing ni sibahut manarbingi tu angka duru ni panghataion.\nMolo so dipasiat sirogo hata manghatai di loloan, sude rimpunan ni hata naung tinoptop ni loloan, ndang olo i manjangkon. Di duru ni loloan manginsahi ma ibana jala marsintip dalan paurakhon. Jotjot do on martingting tu desa naualu papurpur hinamago ni donganna, tihas ni donganna, pangkuling ni donganna jala laos manguhumi do nang hatana. Ima na lupa di hata ni ompunta sijolo-jolo tubu na gabe poda; “Dang jadi tihaan dongan ianggo so jolo tangkas binoto didia hahuranganna, jala ndang jadi uhumon dongan so jolo binoto didia salana.\nSatu respons untuk “SI ROGO HATA”\nAttar songon dia nama molo adong blog ni si rogo hata on ate?\n**** Bah …. gaor ma pollung, ujung na bubar … 😀\nFebruari 1, 2008 at 4:18 pm


Jabu Bolon - Hita Do Sogot Hita Do Haduan : #SeninBerbahasaDaerah1 oleh Kita/ Halaman 1 - Kompasiana.com\nJabu Bolon - Hita Do Sogot Hita Do Haduan : #SeninBerbahasaDaerah1\n15 Februari 2016 21:26 Diperbarui: 18 Juli 2016 10:05 49 0 0\nAkka na denggan na disuan belum tentu na denggan muse ditapu\nLao mangan hundul bersila\nIdo hata ni natua-tua tua anakna\nAkka na suman ma nian diula\nAla na denggan muse balosna\nNunga adong na denggan ta ula sadarion?\nSukkun na biasa do ale dalam lapatanna. Godang do hita nuaeng maol mangulahon angka denggan. Holan mandongkon na suman pe maol apalagi ma mangulahon. Boha muse ma nang mamingkiri akka na suman?\nSude jolma pasti do tarhirim gabe jolma na burju. Dimulai ma i sude marhite sian pingkiran, tuat tu panghataion, laos jadi mai gabe ulaon. Alai godang dope na sai olo mandok hata naso denggan, naso suman. Kaluar ma angka hata na paroaroahon jolma, hata jea, dohot na sering ima mambinatanghon jolma. Sungkun-sungkun na mansai balga doi, boasa, tu aha, dohot aha ma solusina?\nAngka na masa dohot halak sering do dibahen gabe alasan tu ulaon naso denggan. Ala ditombon kareta ta pintor dipalealea. Ala sering dihatai hita dipudi gabe dibalos mai dohot palealeahon. Ala didok halak tu hita naroa ta balos mai dohot naroa. Lotak lotak dibalos ma dohot lotak lotak.\nAlai hea do hita sungkun dirinta be boasa ma ingkon dibalos naso denggan dohot naso denggan. Boasa dang dibalos sude angka naso suman i dohot na suman?\nPasti do hita dang olo dilagai molo sala. Molo boi nian dianju ma. Dang adong anak na olo dilotak bapak na. Dang adong guru na olo paroaroahon murid na. Alai anak na holan na marmeami, murid na modom di kalas ma gabe sidalion ni natuatua ma mangalotak anak dohot murid na. Coba ta paulak keadaanna, molo misalna natuatua na sala aha ma naboi bahenon ni angka naposo?\n2. Tu Aha\nGodang na mandok ni naso suman dohot naso suman asa sombu roha. Ala disiram paangke aek ngali molo boi nian dibalos mai dohot aek na las. Hahaha.\nHape molo sampe marmudar misalna ditumbuk halak hita. Dungi hita balos ma muse dohot lotak-lotak sampe marmudar. Malum do sahalak? Malum do hita na dua? Manang gabe rampak marsahit?\nTabahen majo misalna sada contoh na metmet. Mar-game ma songon angka na masa-masa dinaposo nuaeng. Alai intor mangkuling ma pamanganna mandok hata binatang, mangkuling ma hata “bagian ni badan naso porlu dohonon”. Refleks mai sude terjadi ganup arion. Rampak mamboto do hita sude, i dang denggan. Alai boasa sai diulahon?\n3. Aha Solusina\nSude angka na masa adong do alana. Songon i nang na roa manang na denggan. Molo naeng ta bahen ma sada solusi tu masalah ta on. Dimulai mai sian rohanta. Niat ma na parlo parjolo.\nPaduahon ta ulahon ma sude dohot “kontrol”. Ikkon boi do hita marhuaso tu pingkiran dohot rohanta.\n“Jolo ni dilat bibir asa didok hata.”\nPuisi | Pilu di Malam Minggu\n"Kereta Malam" dan "Cincin Kawin" Laku 41 Juta Rupiah dalam Lelang Banua Peduli Palu dan Donggala


Jamita Tu Minggu Ujung Taon Parhuriaon, 25 Nopember 2012 | Bakti J Situmorang\nJamita Tu Minggu Ujung Taon Parhuriaon, 25 Nopember 2012\nTurpuk : Daniel 7 : 9-10 + 13-14\n“Pangungkapon Taringot Tu Ari Uhum Sogot”\n1. Sahat ma hita nuaeng tu sada ujung taon di parhuriaonta. Jala di bagasan tingki on dipatupa do parningotan di angka na monding sian tongatonganta. Laho paingothon hita do i, asa taingot na monding do hita muse. Marhite i ma asa tapangke ngolunta on sadenggandengganna laho manghaporseai Tuhan Jesus, asa masuk hita tu hangoluan salelenglelengna i, i ma di pamarentaon-Na.\n2. Di pangungkapon na tu si Daniel, taida ma Debata do na parjolo. Ibana do “na so suda arina” i (ayat 9) i ma patuduhon Debata Ama i. Ibana do Debata salelenglelengna (Psalm 90:2; Jes. 43:10). Jala marloksaloksa, tung so habilangan angka na marsomba jala marhaladoi di Ibana (ayat 10). Dipapatar do Ibana tu hita, nang pe so targombarhon hita sasintongna manang ndang boi taida tompaNa. Ia paheanna saksak do songon itak – pakaian-Nya putih seperti salju dan rambut-Nya bersih seperti bulu domba. Saksak, jala tung ias, tung tiur jala patiurhu laho idaonta. Sude na i patuduhon na tung badia jala songkal Debatanta i. Ibana na badia jala na so dung sala, mangatasi sude angka gombaran dohot pangantusion.\nDigombarhon do “obuk ni uluna songon hapas na binusur”, dalam hal on laho patuduhon habisukonna. Ibana na bisuk situtu di bagasan pangarajaionna. Jala habangsana i songon jillamjillam ni api! I ma hataridaan huaso dohot hamuliaon di harajaonna patupa panguhumion (Psalm 96:13). Tontu angka gombaran na binahenna dison patuduhon huaso ni Debata jala pangarajaionna na mangatasi sude angka huaso dohot harajaon.\n3. Dilehon Debata do pangungkapon on tu si Daniel, laho patoguhon roha ni bangso Israel na tongon mangadopi parungkilon ala habuangan di Babel. Laho mangapoi rohanasida, jala joujou asa tongtong nasida marningot di pambahenan ni Debata, i do umbahen dipasahat. Tutu, ala habuangan i gabe holsoan jala mabiar situtu do nasida taringot tu masa depan nasida sandiri di toru ni panggomgomion ni si Belsasar hatiha i. Sai hira i ma ujung ni ngolu nasida dihilala, songon pribadi nang songon sada bangso.\nDi bindu 7 dipaboa do adong opat binatang, i ma gombaran ni angka harajaon : 1) Singa jala na marhabong rajauali (ay. 4) – i ma Babel, na nirajaan ni Nebukadnesar (Jer. 49:22; Hes. 17:3); 2) gompul (ay. 5) – ima gombaran ni Persia; 3) Babiat (ay. 6) – i ma harajaon Junani ditoru ni Alexander Agung. Jala opat uluna manggombarhon gabe bola opat harajaon i dung mate si Aleksander i ma Makedonia, Asia na metmet, Syria dohot Misir (Dan. 8:8); 4) na paopathon sada binatang na mansai jorbut manggombarhon kekaisaran Romawi. Angka i ma harajaon na bangkit, na marhuaso situtu jala naeng mangago bangso ni Debata.\nAlai nang pe songon dia gogo dohot habungaran ni angka harajaon di portibi on, ingkon taluhonon ni harajaon ni Debata do sude di ujungna.\n4. Alai adong ma sada harajaon, i ma na niida ni si Daniel di pangungkapon borngin, sahalak marhite ombun di langit, i ma “anak ni jolma” i. Ise do “anak ni jolma” na nidokna dison? Satolop do angka ahli istilah “anak ni jolma” dison martudutudu tu Mesias, i ma na miniahan (Dan. 9:25-26) i ma Jesus Kristus. Jala nang angka Injil muse idaonta hurang lobi 80 hali dipangke istilah “Anak ni jolma”, jala dipangke Jesus do i manudu tu diriNa sandiri (Mat. 24:30; 26:64).\nIbana do na ro marhitehite ombun di langit i (Mat. 24:30; Mark. 13:26; 14:26; Pangk. 1:7, 13; 14:14). Ibana na manjalo harajaon sian “na so suda arina”, jala dibasabasahon tu ibana harajaon i.\nJadi ibana songon anak ni jolma i, i ma Jesus na bangkit mamarenta harajaon i sahat tu ujungna. Ibana do manean harajaon i, jala sude ia na nirajaanna ro sian sude bangso dohot parhataan, jala i do harajaon na manongtong. Ibana ma manguhumi nasa na adong. Dungi dibunu jala dipapidom ibana ma sude binatang i. Ai Ibana do sahat nasa huaso di banua ginjang dohot di tano on (Mat. 28:18; Joh. 3:35; 1 Kor. 15:27), jala Ibana marhuaso tu sude jolma di tano on (Psalmn 72:11; Pil. 2:9-11) jala harajaon saleleng lelengna (Mika 4:7; Luk. 1:33; Heber 12;28).\n5. Angka gombaran na pinatorang na dison paboahon tu hita manang na piga hal – jala angka i ma na mangapuli jala margogoihon hita di bagasan angka sitaonon dohot parungkilon.\nParjolo, Ala harajaon jala pamarentaon saleleng lelengna do harajaon-Na i , gabe na manongtong do nang hita na mian di bagasan i saleleng lelengna. Marlapatan do i paboa hangoluan na manongtong ndada holan di sijalahanta i, ai nunga diparade jala nunga dohot hita marnampunahonsa. Jala i do sude na nidokna di Bibel i taringot tu panghirimon. Tutu ndang dope hita mangalami i rimpas, alai nunga sahat tu hita, i ma marhite huaso ni pandidion na badia, jala silehonlehon na tu hita marhite ulaon na badia. I do asa didok, “Na porsea jala tardidi dapotan haluaon..” (Mark. 16:15).\nOn ma haluaonta dohot panghirimonta. Panguhuman songon na taida nunga masa i, songon taida di bagasan turpuk on. Di angka ari i ma hita diuhumi marhite angka na niulana – jala uhumonna. Ala ni i, ndada tu joloan ni ari on. Alai nunga dipapatar i marhite silang ni Tuhanta i. Ala ni silang ni Jesus – Anak ni Jolma i – i do na pasonang hita huhut gabe panghirimonta, jala i ma mambahen hita marhinsa ni roha paboa Ibana manjou hita mian di bagasan haporseaon tu Ibana.\nPaduahon, Angka pangungkapon i paboahon tu hita bahwa sude portibi on gabe dipauba di bagasan Jesus Kristus. Ia pangungkapon na pinaboa na dison i ma taringot tu angka ari na parpudi. Jesus ndada holan di parsitongaan ni barita i alai ibana do na nidok ni angka sejarah i. Lapatanna, hagogok ni ngolunta on ingkon tu Ibana do, jala marpamusatan tu Ibana do i.\nDipatuduhon Debata do holong ni rohaNa, jala panarihononNa tu bangsona sepanjang sejarah ni portibi on, nang tu hita ganup marhitehite angka pengalaman na itabolus ganup ari.\nAlai ringkot do idaonta paima ari panguhuman i, sai hira na dilehon do kesempatan manang ngolu tu binatang na nidokna disi. Dilehon do “tingki” manang “kesempatan” na tinontuhon paima ari panguhuman na parpudi.\nBoi ma dohonon paboa na sai tubu do angka huaso dohot angka hagogoon di portibi on mangela roha dohot haporseaonta tu Tuhanta. On ma gombaran ni parporangan torus manorus mangalo angka harajaon dohot huaso ni sibolis, mamungka sian silang ni Kristus i sahat tu ari panguhuman na parpudi.\nPatoluhon, Ia pamarentaon ni Anak ni Jolma i dipungka di bagasan silang i. Angka na masa sinuaeng on ndang jadi manguba i. Ala ni do sala molo tapingkiri ia angka na taalami mambahen gabe asing hajongjonganta di adopan ni Debata, ala “harajaon saleleng lelengna do harajaonna, jala na so tupa salpu jala na so jadi pesan harajaonna i”. Manang boha pe panghilalaanta manang parsorionta, nunga dipaboa Ibana panggomgomionna na manongtong jala sangkapNa paluahon hita.\nPanatapan on ujungna paboahon tu hita na ingkon teanhononNa lehononna ma harajaon i tu Ibana. Ngolu na marsingkor. Bahaya tongtong mengancam. Sahit mabibiari hita. Jotjot do hita mangalami frustrasi, bingung, ganggu dohot panghilalan na asing. Alai Debata sandiri paboahon tu hita asa unang paposhu rohanta di panghilalaanta sandiri, alai asa tatangihon ma hata-Na. Tibu 5 abad andorang Kristus dipaboa pangungkapon on tu si Daniel, jala singkop ma i di bagasan Kristus sahat tu ajal ni hasiangan on. Lomo ni rohana, asa unang ganggu hita di hasesaan ni dosa na pinatupa na, dohot di haluaon na pinaradena tu angka na porsea. Alai asa pos situtu rohanta di haluaon marhite hamamate ni Tuhan Jesus di hau pinarsilang i.\nBaca PDF Sermon 25 Nopember 2012 di sini 160.5kB\nSerial ebook for samsung GT-P1000 (400X670) pixels better on samsung 7`- 600X1024 pixels\nPosted in hkbp, mail me : baktij.situmorang@gmail.com, rohaniman on November 16, 2012 by baktijsitumorang. Leave a comment\n← Kuatir Terlarang; Matius 6 : 25\nJamita Tu Minggu Advent 1, 2 Desember 2012 →


BEGE MA: UNANG MANDELE\nAlai anggo ahu, ninna rohangku do: Ndang marguna na ngalutan i ahu magopo sambing do gogongku hupasudasuda; hape Jahowa * patingkostingkos uhum tu ahu, jala upangku di lambung ni Debatangku do.\nTurpuk on i ma panurirangon ni si Jesaya taringot tu ulaon ni naposo ni Debata. Naposo ni Debata i ma na pinillit ni Debata gabe ulaulaNa laho papatarhon dohot mangulahon lomo ni rohaNa (ay.2-3). Tangkas do misina i ma laho papunguhon bangso Israel naung marserak ala ni uhum ni Debata tu nasida. Alai dibagasan misi i gabe panulakon do na ro na mambahen “hampir” mandele ibana umbahen na didok : Ndang marguna na ngalutan i ahu magopo sambing do gogongku hupasudasuda (ay.4a). Alai alus ni Debata justru lam pabidang misina do, ndada tu halak Israel sambing be sahat haluaon i, alai dohot do tu angka bangso na asing (ay.6).\nNang pe songon i, tangkas do naso holan marsuru Debata di naposoNa ihut do muse jaminan ni ngolu ni naposoNa i dilehon, ninna do : “hape Jahowa * patingkostingkos uhum tu ahu, jala upangku di lambung ni Debatangku do” (ay.4b). Jala pahoton ni Debata ibana di tongatonga ni angka bangso na manghabiashon ibana (ay.7). Sangkap ni Debata ingkon tulus marhite naposoNa, paluahon parjolo bangso Israel, dungi sahat tu angka bangso parbegu dohot jaminan keberhasilan nang pe godang angka hamaolon.\nNaso jadi mandele hape naposo ni Debata mangulahon parsuruonNa nang pe godang jala dokdok hamaolon (tantangan) songon na nidok ni turpuk sadari on. Hita do naposo ni Tuhan i, saluhut angka na porsea di Jesus Kristus. Alani parade ma dirim pangkeon ni Debata gabe naposoNa. Ulahon ma na dumenggan di Ibana. Unang mura mandele nang pe godang hamaolon na taadopi laho manghatindangkon Ibana, ingot ma bagabagaNa na mandok : sai na dongananku do hamu ganup ari, rasirasa ro ajal ni hasiangan on! (Mat.28:20). Amen!\nDiposting oleh Zending Sinurat di 22.16\nIA I DIULA HO, I DO TAPUONMU\nJAHOWA DO HAPOSANKU\nISE DO NAMPUNA HO?


LAGU DAN LIRIK BATAK: MULAK MA HO LAGU DAN LIRIK BATAK\nHurippu do ito dang gabe songoni.\nTompu pintor gotap rohami.\nAla dibereng ho au rap siborui.\nHape dongan sahuta do i.\nBohanama ito dalan patorangkon i.\nTuho naung dao sian au.\nSo dipaboa ho manang nadidia ho\nHolip do ho soan pamerengan hi.\nHusukkuni do sude dongan nang angka tondongmi.\nSo adong naumboto manang didia ho ito.\nHuboto do holong roham tu au saleleng on.\nRohangku pe tulus do mang tu ho.\nMulak ma ho, mulak ma ho, anjuma au ito.\nIngot ito, ingot sude nadenggan natabolus i\nHuoloi pe sude pinangido ni rohami.\nAsalma mulak songon nasalpu i.\nMulah ma ho, mulak ma ho, anjuma au ito.


TURISA OJAHAN HABATAHON – TanoBatak\nTURISA OJAHAN HABATAHON\nMarnida halindo ni ngolu di angka bangso na ingot jala arga di angka ugari na pinalolo jala nisantihon ni angka siompungon nasida be, mangkorhon tua pasu-pasu jala belut diparngoluon siapari do nasida huhut mangolu di harentaon.\nMangkilala do roha nang diangka ugari napinalolo ni angka ompu bona nasumundut ni halak Batak naung diturasihon di tona panamian namangolu tong-tong dipangarohai ni nagka pinomparna na tanda sinuaeng didok “halak Batak”. Dirajumi roha do naung godang namanitipi ginjang mangorui bolon, laos lipe sian tona panamian i, gabe so marguru tu amana jala laos lupa sian tona ni Ompuna.\nManarisik do tupangkilalaan di deba halak angka naingot marsituriak di tona panamian i, na mangolu dirohana jala laos dipangkilalahon diparulanna na gabe tua sahala ni dirina laos pahothon Habatahonna.\nMolo sai pinarrohahon do si nuaeng parulan parngoluon di ruhut dohot ulaon habatahon, i ma natarida di parsaoran adat dohot parngoluon siapari, nunga tung dao tu ipar ni ruhut habatahon i. Godang do halak na umboto hasintongan ni adat paula so umboto, ujung na ndang olo manotari narundut. Deba, natua-tua manuntun pailing ruhut habatahon i mangihuthon halak na telhang pamiokhon dirina sian gogotan parsaoran.\nNa umbernit, ima pangalaho ni angka namora marangkup hapistaran huhut maringan di luat naleban, ro ma ibana mamboan hagogoonna tu tano Batak mangarupa patupahon adat, alai dang dipaguruhon be tu na tumua. Molo tung pe dipaguruhon, sipalensem nama, alana ingkon na dirohana i do na saut. Mangihut ma angka natua-tuanta si boto adat i tusi manehe-nehe manghirim sileanlean, dohot ma ibana manengsang adat habatahon i.\nPangarupaon nama godangan adat dohot parsaoran habatahon i, ianggo “tondina” nunga mate. Masiasupan ma namarhula-boru, masihosoman namarhaha-maranggi, ndang piga be sipahot uhum mandimposi narundut paojakhon parrosuon manupehon hadameon.\nIanggo habatahon i nunga tarrompu hian i dibagasan sapean habonggalon namarisi ruhut parpatihon, paruhumon, paradaton, parrajaon dohot pardebataon. Rompu ni habonggalon i diuhirhon ma i dibagasan sada bagas nauli ima ruma gorga. Pajengkarhon panamionna diolophon ma i dibagasan sada tortor marhite gondang sabangunan. Di jampi tua ma i di tonga ni alaman marhite liat tortor paniaran. Sudena i namarlapatan do jala dang riang-riang sambing, ingkon pantun do mangulahon.\nDung lipe halak Batak sian impola ni habatahonna i, dang marisi hapantunon be mangulahon ulaon Batak i. Tubu ma angka pabinotoan naimbaru na manengsang uhir haulion i. Masa ma ulaon sadari; disi paulak une, disi tingkir tangga, suman ma tu ulaon tondur-tonduran. Ditortori ma musik eropa mangarupa ma halak Batak paula maminta gondang dohot pangalualuan laos ditortori dohot tortor Batak.\nHinorhon ni na diboto nadeba do i meam-meam, laos dipangido ma gondang na so dung gondang Batak laos ditortorhon ma hombar tu parngolu ni dagingna, mago ma hapantunon dohot hahormaton, pulpal ma dohot natua-tua, jorhujorhu dohot naposo.\nNunga maol luluan angka natua-tua na ampit dohonon jadi Raja panotari adat dohot uhum di halak Batak. Molo tung adong pe na mangoris tusi, ndang siat be hatana tu angka naumposo na sai dibagasan goso mangalusi natua-tua mandok; “najolo nama i”, ninna. Godang ma sian natua-tua i sumurut dimulana alai mangihut tu halenjengon i di pudian ni ari ala nunga lam tilil ibana.\nMarnida sian i, suraon lam leleng lintun ma hasintongan ni adat dohot ruhut parsaoran ni halak Batak i manongnong songon bubu tangkoan, dang haeahan sogot. Mago di na sae lilu di nahornop ma Ugari Habatahon i di pudian ni ari.\nDidok natua-tua; Raja do urat ni Uhum, Namora urat ni Hosa. Ido umbahen sai ditonggo Raja di ganup ulaon adat dohot ulaon uhum parsaoran (patotahon hadameaon, mamungka parpatihan) di halak Batak. Suhi ni ampang naopat do ojahan ni paradaton, paruhumon dohot harajaon ni halak Batak. Diulaon na rumatangga do didok dalihan natolu (tataring), ima na so pola taripar tu alaman (huta) horja dohot bius. Molo patotahon parartaon ni sa-ama uju mangolu dope ibana, sae do holan dalihan natolu ojahan ni rompu hadameonna. Alai molo dung lam bidang, sipata ma ingkon ojak suhu ni ampang naopat, ima paopat Raja nangkin.\nNuaeng on nunga tung diagohon Raja sian paradaton. Tataring (dalihan natolu) nama diboan tu alaman, horja dohot bius, jala laos didok angka napistar nuaeng ma; dalihan natolu ojahan ni adat Batak.\nSian i ma tubu tu roha marsangkap maminta haradeon ni angka nabisuk na hot di pator habatahon i, palolo adian patiarhon di angka ugari habatahon naung tarsirat hian dibagasan harentaon ni paradaton, paruhumon, partuturon, parpatihon dohon pardebataon, jala tinonahon ni ompu bona i, asa anggiat nian ditomu gorak ni habatahon i mausandar tu roha ni halak Batak laho patubotohon, patubegehon na tau jadi sitindangi di angka naumposo na olo mangalului hasintongan ni habatahonna i. Na tau jadi sulu dohot tongkot dipardalanon mandopang hahijangon, huhut parentahon raksa ni ualaon dohot parsaoran.\nSiradotan jala sipadimunon ma i marojahan di roha hapantason, ias ni roha huhut dibagasan hatongamon. Asa marbungaran ugari habatahon i ro di sundung banua desa naualu, dibagasan hatigoran, mangulahon nasintong asa taruli tua sangap jala horas.\nPatimbulhon habatahon, ima na gabe sorminan ni hadirion ni halak Batak patambor diri margogo manjanggap angka sangkap mangihut tu hamajuon jala so lupa di ugari nasintong.\nJuli 2, 2007 tanobatak


Jamita Evangelium di Ari Jumat, 30 Maret 2018 Parningotan Ari Hamamate ni Tuhan Jesus, EvangeliumJohannes 19: 28-37 "Panotnoti Jala Haposi Na Tarsilang i" Pelita Batak Online\nJumat, 30 Maret 2018 05:18:00\nDi taon 2018 on, di tonga-tonga ni Parningotanta di Ari Hamamate ni Tuhan Jesus di hau pinorsilang i hira-hira 2015 taon na salpu, dienet jamita sian sada evangelium na parpudi disurathon sian evangelium na opat i, i ma sian Johannes 19: 28-37, i ma evangelium na disurathon dung jolo disurathon jala dipangke angka huria na parjolo i angka evangelium natolu nari, i ma Markus na disurat taon 69/70, Lukas di taon 80-an, dohot Mateus di taon 85 dung Kristus. Gumodangan do satolop angka peneliti mandok evangelium Markus do na tumua sian na tolu i, jala panurat ni evangelium Lukas dohot Mateus mamangke evangelium Markus songon sumberna.\nMolo tapamanat barita taringot tu hamamate ni Jesus di hau pinorsilang sinurathon ni tolunsa evangelium asing ni evangelium Johannes i boi do dohononta na niondolhon ni nasida natolu i, i ma barita hamamate ni Jesus na tung parir jala dangol situtu do. Di hata Indonesia boi dohononta na ia hamamateNa sangat tragis. Tragis do hamamate ni Anak ni Debata i. Natigor diuhum dohot dalan na mansai jorbut, diparsilangkon! Jala Debata na marsuru Ibana hohom. Portibion mangholom. Ndang adong na manjaha barita i na so tariluilu. Isara soara na ruar sian simangkudap ni Jesus na mangihut on di hau pinorsilang i dohot soara na balga situtu (Gorik: phone megale), sada soara na tong dipangke parPsalmen na marsoara na gogo tu Debata siala dihilala Ibana na ditadingkon Debata Ibana di parungkilonna, soara na mansai gogo, sampe pola nang hirehire na di bagas joro di Jerusalem i maribak umbegesa.\n"Ale Debatangku, Debatangku, boasa tadingkononmu Ahu" (Markus 15:34),\njala dung i marsoara na gogo (Gorik: phone megale) ma tong Ibana laos tos ma hosanna (Markus 15: 37).\nSongon i ma panaonon ni Jesus manghophop pardosa i di hau pinorsilang i.\nAlai marasing sian pangondolon na songon i, atik pe adong do tong pangidoan ni Jesus na maus asa dilehon aek inumonna, ia panurat ni evangelium Johannes on marnida hamamasa ni hamamate ni Jesus di hau pinorsilang i tardao do sian persitiwa tragis songon na ginurithon ni evangelium na tolu i. Sabalikna digombarhon do na ia hamamate ni Jesus di hau pinorsilang i sada peristiwa klimaks di pardungdung ni sangkapNa ro tu portibion. Lapatanna, di hau pinorsilang i do didungdung ibana singkop misi haroroNa tu portibion, asa ganup na porsea di Ibana dapotan hangoluan na manongtong. I do umbahen na ia hata na ruar sian simangkudapNa di hau pinorsilang i ndang songon na jinouhon ni parPsalmen i (Psalmen 22: 2), alai imbaru, i ma: "Nunga tardungdung na tinuju" (Gorik: tetelestai = Indonesia: tujuan tercapai. Terjemahan hata Batak: 'Nunga marujung'. Terjemahan Indonesia: 'Sudah selesai'. Di terjemahan Bibel Batak dohot Alkitab Indonesia i adong dope panjahaan na ber- nuansa, na mararti na tragis. Alai hata aslina ndang adong be, tetelestai). Saurdot do i tu pangondolan ni evangelium Johannes na mandok na ndang adong na boi mambuat hosa ni Jesus sian ibana.\nDipasangap do Jesus di hamamateNa i. Sian lomoNa do i dilehon (Joh 10:18). Domu tusi do umbahen na secara sadar do Tuhanta Jesus pasahathon tondiNa dung dipaunduk simajujungna (19: 30).\nSiala ni i do, molo tapamanat di ayat 28-37 i tangkas do dilapati panurat na ia angka na masa di hau pinorsilang i ndang masa boti, ndang kebetulan, ndang di duru ni sangkap ni Debata, alai nunga tibu disangkapi Debata marhite angka panurirangNa na manurirangkon di tingki na robi dia na ingkon adopon ni Jesus di hau pinorsilang i, i ma songon na tarsurat i do i sude masa. In God's Plan. Lapatanna, hira na mamutar film naung dibahen di tingki na salpu do angka na niadopan ni Jesus i, alai nuaeng masa. Di tingki na salpu do disangkapi Debata na diadopi Jesus i. Di silang i do digohi, didungdung naung sangkapan ni Debata. Jesus do na manggohisa, mandungdungsa.\nLapatanna, molo ditait panurat evangelium Johannes on hita ruar sian sada pangantusion di hamamate ni Jesus na dangol jala parir situtu, alai ditogu hita tu sada pangantusion na marasing sian i - i ma na mandok di hamamate ni Jesus di hau pinorsilang i do didungdung Jesus sangkap haroroNa - ba nunga ingkon ndang adong be loasonta manang aha laho mangorui pos ni rohanta sian Jesus. I do umbahen na dipillit tema ni jamitanta na mangihut on: "Panotnoti jala haposi na tarsilang" i, ai disi do mission impossible gabe possible, misiNa na so mungkin i nian di roha ni jolma dohot portibion gabe mungkin, i ma paluahon pardosa sian dosana be. Siala ni i do umbahen na diondolhon evangelium Johanes na ia hamamate ni Jesus di hau pinorsilang i hamuliaonNa do i.\nBoasa mansai porlu tona barita na uli di ari parningotan hamamate ni Jesus nuaeng di hita jolma nang na porsea na bosur di angka peristiwa ngolu ni jolma na tigor diuhum, na so mardosa mate boti ala ni porang isara di Syria, ringkot do sulingkitonta.\nDigohi, didungdung Jesus do misina di hau pinorsilang i.\nParjolo, silang i manggohi manang mandungdung sangkap ni Jesus do (ayat 28). Di ayat on tung tangkas do dipabotohon panurat evangelium Johannes isi ni roha ni Jesus. Disurathon songon on: "Jadi dung diboto Jesus, naung tardungdung sude (Gorik: panta tetelestai) dipatupa Jesus ma tolu na mansai ringkot. Disoarahon panurat na hinaporseanna nang na hinaporseaon ni huria di Kristus i:\nNaparjolo mambahen pangaradeion parpudi, i ma mangido minum marhite na mandok 'maus ahu.'\nNapaduahon, dung dilehon tu pamanganna tuak na asom na naung digohi limut (ayat 29), jala dung dijalo ibana dengan sadar, ndang dipaksahon, disoarahon ibana ma pernyataan kemenangan tu pinggol ni naung mamparsilangkon ibana: panta tetelestai, saluhut nunga tardungdung. Sude na sinangkapanNa nunga saut, marujung denggan tardungdung. I do lapatan ni tetelestai. Mangalo silang na naeng paujunghon Ibana, didok tu na mamparsilangkon, "apala marhite na disilangkon hamu ahu, hudungdung do misi-ku."\nNapatoluhon, paundukhon simajujungna, dung i pasahathon tondina (ayat 30). Ndang adong soara na gogo na joujou. Alai tenang do Jesus ala nunga tardungdung sude sinangkapan ni Debata marhite haroroNa marhite panaononNa di hau pinorsilang i.\nAsa dung tardungdung pe impola ni na sinangkapan ni Debata, asa dipatupa Jesus pangaradeion tu hamamateNa di hau pinorsilang i. Apala di panaononNa di hau pinorsilang i do didungdung Debata sangkap haroro ni Jesus tu portibion: Manobus dosa ni portibion. Gabe taingot ma soara panindangion ni si Johannes Pandidi taringot tu Jesus: "On do birubiru ni Debata na mamorsan dosa ni portibion" (Joh 1:29).\nPaduahon, saurdot tu panindangion ni na tarsurat i dohot na marnidasa do na masa dung marujung ngolu Jesus (ayat 31-37). Molo di ayat 28-30 diondolhon panurat misi ni Jesus naung tardungdung di hau pinorsilang i, di ayat 31-37 taida dipatuduhon panurat na saurdot tu na tarsurat di buku na badia na masa tu Jesus, jala saurdot tu panindangion ni na marnida na masa i do i na sinurat ni evangelium Johannes on. Dia na masa i? Jala dia na sintong mangihuthon na marnida na masa i?\nNdang songon na dipamasa tu duansa dongan ni Jesus na tarsilang i, ndang dirosak be haehae ni Jesus naung mate i, ai dung ditullanghon sada sian soldadu mundimundi tu abarana migor ruar mudar mardongan aek, i ma tanda ni naung mate Jesus.\nSongon naung disurirangkon di padan na robi do naung pinatupa ni soldadu i: "Ndang jadi ponggolon holiholida" (2 Musa 12: 46) dohot "Berengonnasida do na tinullangnasida i" (Sakaria 12: 12).\nBoasa porlu di panurat dua panindangion taringot na naung tangkas mate Jesus di hau pinorsilang i, jala siala ni i ndang porlu be ingkon dirosak be haehaena di partingkian ni Jesus dohot di partingkian ni panurat evangelium Johannes?\nDi partingkian ni Jesus, ndang diloas ugamo Jahudi adong pamatang ni na monding di ginjang ni tano dung pukul 18.00. Ingkon ditanom do na monding i.\nDi partingkion ni panurat dohot di partingkianta nuaeng mansai ringkot do i. Boasa? Di partingkian ni si Johannes sada bukti na togu do i na sintong naung mate Jesus. Ndang berpurapura mate Jesus. Sintong do jolma Jesus. Sintong mate. Ndang songon nidok ni parfilsafat Gnosticisme na mandok ndang 100 persen jolma jala 100 porsen Debata Jesus.\nDi partingkianta nuaeng, mansai porlu do on ala adong do peneliti na mandok na so adong haheheon ala ndang dung Jesus ditanom. Mangihuthon ibana ia uhum ni Romawi mandok apala ingkon dipasombo do naung tarsilang i di hau pinorsilang asa dipangan angka pidong na martongatonga langit, ndang adong tadingtadingna asing ni holiholina. I do dalan ni Kaisar pabiarbiarhon halak untuk mangalo pamarenta. Alai laho mandok pandapotna i ditutup peneliti i do simalolongna tu hasomalan ni ugamo Jahudi na diargahon uhum Romawi, i ma na so jadi pamatang ni na monding di ginjang ni tano dung pukul 18 di ari Sabat i.\nPanulingkiton na umbagas di jamita: Panotnoti jala haposi ma na tarsilang i.\nParjolo, di partingkianta nuaeng, era revolusi digital na paopathon nuaeng, mansai ringkot do hita togu manotnoti jala manghaposi na tarsilang i, na mandok na ia di silang i nunga didungdung Ibana sude na sinangkapanna ro tu portibion, i ma paluahon sude pardosa di portibion sian dosa dohot sian hamatean.\nDia huroha dihaporseai jolma i nuaeng di era revolusi digital i, na dipatogu parbinotoan teknologis naung didungdung jolma i, isara teknoloi medis, teknologi bio, teknologi nano, teknologi robot. Sude angka teknologi i nuaeng mandok sude nama na pinarungkilhon ni jolma i boi aluson ni jolma i marhite angka teknologi i. Ndang diharingkothon jolma i be pangantoion dohot pangurupion ni Debata tu jolma i laho mangadopi angka parungkilon hajolmaon. Ai angka masin i pe nuaeng nunga boi mangalehon alus na denggan tu parungkilon ni jolma i, so marimbr nang parungkilon roha, tondi. Nunga ummalo masin i sian jolma na mambahen ibana mangantusi dia parungkilon ni pamatang nang parungkilon ni roha dohot tondi ni jolma i.\nDi partingkian sisongon i, ro nuaeng tona sian jamita i asa hot ma hita manatap dohot manghaposi Jesus na tarsilang i di na mangadopi parungkilon dosa na lohot tu hajolmaon i. Panontoti ma na tarsilang i, ai di silang i do didungdung Debata sangkapna marhite hamamate ni Jesus, i ma mamorsan dosa ni portibion. Di silang i do Jesus dipasangap. Tahaposi ma na pinatupa ni Jesus disi: Mamorsan dosanta be, gariada dosa ni portibi on.\nNapaduahon, alai laos dohot do tong keteladanan ni Jesus na tenang mangadopi hamamatena i, na mandok apala di hau pinorsilang i do tardungdung Ibana sude na sinangkapanNa tu portibion dohot na denggan pasahathon hosana tu Debata Amana siala nunga singkop tardundung sintasintaNa sitiruonta di ngolunta nuaeng di portibion. Apala di panaonon niadopanNa tuk Jesus mamereng na uli, i ma naung tardungdung sude sangkapna.\nBoi do hita ruas ni HKBP marsiajar sian Jesus na songon i, tarlumobi uju taida na parir situtu masa di ngolunta?\nTuk do hita mandok tu dirinta nang tu na humaliangta na apala di na taadopi sada pangalaho siala na satia hita i do tardundung sangkap ni Debata di ngolunta?\nBoi do hita marnida saut sangkap ni Debata di ngolunta jala tardungdung hita sintasintaNa di dohot marhite ngolunta apala di na taida hira na talu hita?\nMansai ringkot do angka siihuthon Jesus mangihuthon songon dia Jesus marnida hamateanNa di hau pinorsilang i uju taida hira na gagal hita. On ma na ginoaranNa tetap tegar, malah boi marhida na tumimbo, na umbolon jala na mansai ringkot apala uju taadopi na maol songon niadopan ni Jesus. Mansai porlu do on nuaeng on tarlumobi ala nunga masuk tondi na so haru saurdot tu panindangion ni Jesus, i ma na ginoaranNa teologi sukses. Teologi on mandok ganup na porsea ingkon sukses, jala molo ndang sukses ibana na marlapatan do i na so porsea dope ibana. Mansai porlu do on mangadopi tondi kompetisi na lam mansai timbo di ngolu ulaon di partingkianta nuaeng. Di partingkian si songon i na bahatan angka sundut na umposo na menyerah, putus asa, gariada pola rintik, ia so i maningkot, ala manghilala patimbo hu kompetisi ni adopanna, hape ibana ndang tuk kualifikasina. Panotnoti ma tarsilang i, ai uju tarsilang i Ibana tarbahen Ibana do mangadopisa di bagasan ketenangan dohot hadameon.(*)


17.58 Gereja Katolik Maria P.O.K.-Sidikalang No comments\n“Gabe ditangkup nasida ma ibana, dipusa ma, jala tu balian ni porlak anggur i nama didanggurhon”\nJot-jot do masa ta ida di bona pasogit, ima molo tingki masa ulaon panen, rupani i panen eme manang durian, somalna Gareja gabe kosong, paling-paling na margareja olo do holan 5 persen sian sude bilang-bilang ni umat. Songoni muse do ra di angka dongan di kota, ima dung mamora, nunga lupa be di ari Minggu na ingkon margareja. Ari Minggu di pangke kesempatan laho rekreasi, pasudahon hepeng naung didapotna. Ido haroa bangko ni hajolmaonta. Hape molo tingki pogos dope, songon i ma tung mansai ringgasna margareja, alai olo do muse hapogosan i dipangke gabe sidalian laho ndang mampardulihon haporseaonna dohot huriana. Adong muse do na asing, ima tung pe mamora ibana, songoni ma holitna, durung-durung na sarupa dohot during-durung ni na pogos. Boasa masa songoni?\nRa ala hurang do dihaporseai aha na didok ni Tuhan sadari on tu hita, ima na paingothon bahwa nunga dilehon Debata tu hita ngolu, dilehon muse tu hita hapistaron manang gogo, dilehon muse tu hita angka naung dijadihonsa laho ta pangke di parngoluanta. Saluhutna I silehon-lehon ni Debata do na ingkon ta pangke denggan, jala tontu taboto ma nian mandok mauliate tu Ibana. Alai na amsa, hurang do diantusi joma I saluhutna I, dietong do aha na adong di ibana holan alani gogona do, holan alani hamaloonna sambing do, alani I gabe ditadinghon Debata.\nDibahen I, ta parrohahon ma hat ni Tuhan sadari on, unang annon alani losok ni rohanta, gabe dibuat Tuhan saluhutna sian hita. Manang ise naung manjalo godang pasu-pasu, lam tugodangna ma nian hata mauliatena tu Tuhan jala lam tu malona mandok mauliate tu Tuhan.


Sigaret – DONALD HAROMUNTHE\nMolo laho hita mardalani rupani sian Medan manang sian Kualanamu tu huta na humaliang Tao Toba, lam takkas ma tarida mansai maol situtu do akka ianakkon ni bangso i malua sian hasomalon na hurang denggan, i ma marisap (mangisap sigaret). Tarlumobi ma i marisap di loloan.\nTaparrohahon ma godang ni akka iklan ni sigaret, adong do di ganup huta, jala dang pola godang na situtu mamparrohaon boha do mandongani akka ianakkon ni parhuta i, tarlumbi ma dakdanak asa manat nasida mamaillit dia do na ikkon sibaheonon, jala dia do na ikkon sipadaoon.\nInna iklan ni GG Mild mandok “Break the limit” (Lapatanna: Baen ma sahat tu parsudana)\nDidok A Mild pareme-ramehon: “Go ahead” (Lapatanna: Baen, torushon!!!)\nBoi dohonon, songon na nienet sian Mumbrella, molo tabandinghon godang ni iklan sigaret on dohot na asing, ndada palobi-lobihon molo didok marbanding 50:1. Ra adong do deba iklan ni bir Bintang manang gombar ni partai politik manambai.\nLeakna panghirimon na patut sitioponta dohot gomos asa unang dohot angka dakdanakta on marisap i ma molo tapadao akka iklan sisongon on.\nBereng hamu ma muse didok Surya: “Rise and shine” (Lapatanna: Nangkok ma ho jala marsinondang)\nIa na tinodo ni iklan on i ma sude akka parisap di bangsonta Indonesia, hurang lobi adong ma i 57 juta halak. Lapatanna, dua partolu sian akka baoa ni Indonesia, marisap do sude.\nMura dope hita mangihuthon slogan ni Nike i “Just Do It” (Lapatanna: Baen ma, toe!).\nOn muse do na unjebu. Inna Dunhill: “Taste the power” (Lapatanna: Daionmu do hagogoon i)\nPosted on May 22, 2020 May 23, 2020 Categories ThoughtsTags Jambar Hata, Rokok, Sigaret, TobaccooLeave a comment


PROFIL POPULER : Pdt. Jetro Hutauruk | DONDA UJUNG - HUTAURUK\nPROFIL POPULER : Pdt. Jetro Hutauruk\nSejarah Pdt. Jetro Hutauruk\nOleh: St. H. Hutauruk (Ompu Mindo) (31-08-1915 s/d 02-12-1991) /Br. Panggabean (†)\nOnom halak amanta Pdt. Jetro Hutauruk on na marhahamaranggi, anak ni amana O. SALISI RAJA MUSA HUTAURUK, i ma :\nRaja Johanis (Na umpompar A. Hutauruk, S.H. Hakim)\nRaja Isak (Na umpompar Pdt. Eddy Oloan Hutauruk)\nRaja Maximilian (Na umpompar Drs. Jonggi Hutauruk)\nRaja Josua (Na umpompar KK. Binsar Hutauruk)\nRaja Josafat (Na umpompar Marulam Hutauruk S.H.)\nPdt. Jetro Hutauruk (Na umpompar panurat on)\nAmanta na onom on naung tardidi gabe halak Kristen, ni-Didihon ni Pdt. AUGUS MOHRI di Huria Lumbansoit.\nAmanta on tubu di ari 8 Januari 1881. Na “Tading di tabutabu” do amanta on lobi hurang tolu bulan dope di “hiringan manuk” manang “bortian” ni inana Kornelia br.Siburian di na monding amana Ompu Salisi di taon 1880 umur 59 taon. Asa ndang ditanda amana. Jadi inana Kornelia br. Siburian on nama na pagodang-godang amanta on, niurupan ni angka hahana sahat tu napasingkolahon, ro di na pangolihonsa. Lobi hurang 30 taon inana Kornelia br. Siburian patureturehon amanta on. Ai di ari 10 Agustus 1910 marujung ngolu ni inana i.\nDi taon 1905 do marhasohotan amanta on dohot inanta MARSALINA br. Lumbantobing, boru ni Raja Ihutan Ompu Raja Isak Lumbantobing sian Pagarbatu, i ma di na marumur amanta on 24 taon.\nRingkot sinurathon dison barita pangariritonna : Di sada ari taon 1905, dipaborhat inana, amanta on mangalului Boru gabe Ina Soripadana. Mardalan pat do ibana mandalani dalan na langlang (sepi) manangkohi tor (bukit) dompak Pagarbatu. Di dalan na langlang i maradian ibana. Disi ma ibana martangiang; Songon on ma didok ditangiangna : “Ale Debatangku, Debata ni damang Raja Musa, Ho ma na patuduhon di ahu sada ina na burju, na malo mansonduk jala na lambok roha. Ina na boi sauduran rap dohot ahu di tohonanhu songon guru sipararat Barita na Uli. Ia disi ahu ditinggang udan na por, disi ma patuduhon tu ahu ina songon na hupangido i tu Ho Amang Debatangku…” Amen. Toho di na mamolus amanta on di sada huta di Pagarbatu; Tompu ma ro habahaba dohot udan na por situtu gabe malitap (basah kuyub) ma paheanna, alai soara na jou-jou sian sada bagas mandok “Eee… amang beasa sai taononmu udan i, ai ise do ho, ro ho tu jabu on manisio…”\nHumusor ma ibana jala dibereng sada ama jongjong di emper ni jabu i huhut didapothon jala nangkok ma ibana tu emper. Disungkun ma amanta on manang ise, jala aha ni ulana dompak huta i.\nMardongan serep ni roha amanta on mangalusi, dipaboa ma tangkas sangkapna rodi tangiangna na mangido udan na por i. Dipaboa huhut manang anak ni ise ibana. “Alealeku do amangmu Ompu Salisi…”ninna raja ima huhut dijou ma boruna, laos disuru mambuat pahean mangganti pahean ni amanta on.\nDung tipak marpahean amanta on, dipaboa ma manang ise ibana (raja i), ima tu Raja Ihutan di Pagarbatu. Tarsonggot do amanta on, ai diboto na sangap do hape parjabu natinopotna i. Diantusi raja i do namasa i, gabe ditogihon raja i ma amanta on tu bilut tonga, jala rap hundul disi. Didok raja i ma tu amanta on : “Antong, naung dipatongon Debata do ho bahen helangku”. Ndang bea husuru borungku, ala torop do suruanhu di bagas on, Hape sopamotanhu gabe boruku hujou mangganti paheanmu. Ahu pe nunga porsea, tung alus ni Tangiangmu do na patongonhon ho tu jabu on. Laos dihobasi boruna Marsalina Br. Lumbantobing ma sipanganon di nasida, rap mangan ma nasida jala laos marborngin do amanta on di jabu ni raja i. Ndang sadia leleng nari dipasaut Debata ma parsaripeonnasida.\nSinurathon pe barita pangaririton ni amanta on, na gabe jamita do i dibahen paboa na so ulaon ni jolma na padomu anak dohot boru gabe sada ripe (Joro manang huria na metmet di Tuhanta).\nTung sintong do antong dapot amanta on pangidoanna sian Tuhanta. Ai dung saut Inanta on gabe ina soripadana, tung pangurupi do diulaon ha-guruonna, lumobi pangulaonna di Huria ni Tuhanta. (Haguruon najolo di sikola, laos guru do di Huria marjamita huhut songon Evangelis mandalani huta-huta manogunogu angka sipelebegu asa gabe halak Kristen). Lobi sataon amanta/inanta on songon “SITOTAS NAMBUR” pararat Barita na Uli tu luat sipelebegu i ma di Sijarango, Sihorbo Tanjung, Tukka Boven Barus, Lumban Hariara, dna. Sudena inganan i dihaliangi tombak longolongo (hutan besar).\nTu luat ni sipelebegu na di tombak i ma diboan inanta on, marratus kilometer mardalan pat sian Sipoholon alai ndang manjua inanta on, nang pe so hea ditaon songon i saleleng dijolo ni Raja Ihutan Pagarbatu, holan na mangatur ulaon ni “pangurupi” i do diula.\nJotjot do dihatahon inanta on angka na hansit natinaonna di angka luat na dao i, na ingkon dalanan pat huhut mandasdas pangisi luat i marpadot mangula tanona, laos ihut mardongan jamita sian Hata ni Debata.\nSai gabe jamita do dibahen amanta Pdt. Jetro Hutauruk on nang tu angka anakkonna (termasuk tu panurat on) habengeton, hapadoton, haserepon, dohot halambohon ni rohani Inanta on, lumobi hapantunon ni rohana maradophon manag ise na ro tu jabuna, na lea manang na pogos, nang namora, dos do dibahen panjanghonna.\nLobi hurang 34 taon ma amanta on mangula di Harajaon ni Debata di Huria sian mulai haguruonna sahat tu ha-Panditaonna (1903 – 1937). Ndang pola sinurathon dibarita on angka Huria, inganan pangulaonna. Na ringkot sinurat dison parbue ni pangulaonna i ma :\nParjolo : PARTANGIANGON. Apala ulaon Partangiangon on ma na sai dihapusuhon (diharonsothon). Adong partangiangon “hapunjunganna”, partangiangon paduadua dohot Inanta, partangiangon rap dohot anakkonna, partangiangon napinatupana di huta-huta, di Gareja.\nNdang hea amanta on borhat tu angka huria pagaran dohot tumopot huta-huta, ia so jolo rap martangiang dohot Inanta, songon napinodahonna nang tu anakkonna : “Martua do sada ama na tinangiangkon ni Ina soripadana molo borhat ama i tu ulaonna, martua do sada Ina Soripada, na sai ditangiangkon ama tuandolina, asa diramoti Debata ina i na tininggalhonna di jabuna”.\nPaduahon: HOLONG. Ndang holan na marjamita amanta on molo laho tu angka huta-huta manopot ruas ni Huria. Alai diulahon do pangubation tu angka ruas na marsahit. Diboan do angka ragam ni ubat na niramuna hian sian jabu sian angka duhut-duhut na marragam. Angka duhut-duhut i ma dipulung gabe ubat mardongan miak pandampol. Ndang mardia imbar diubati, dakdanak nang na magodang. Dohonon tung sude do malum naniubatanna. Loja situtu do amanta on, ai ganup ari sai adong do na ro tu jabu, halak na mamboan na marsahit na. Tung dihasubangkon do manjalo hamaulitaeon sian angka na marsahit i. Loja do nang inanta, termasuk panurat on mangalului ramba/duhut-duhut na gabe ramuan ni ubat sipulungonna.\nLaos di tingki pangubationna i do amanta on mamodai huhut manjamitai angka na losok mar-Minggu, mamaritahon Barita na Uli ni Tuhanta Jesus Kristus. Tung marparbue do pangulaonna i, ai sai torop ma na ro tu angka punguan-punguan Partangiangan di hutahuta, nang tu parmingguan di Gareja.\na. Maradophon angka ruas ni Huria. Manang Huria dia tininggalhon ni amanta/inanta on, di na bungkas tu huria na asing, tung sude do tumatangis ala holong ni rohanabe dohot marningot denggan ni pangulaonna dohot marningot halambohon ni inanta on.\nb. Maradophon haha-anggina. Diingot amanta on do sude pardangolanna na “tading di tabutabu” i. Ai tu sude hahana baoa dohot hahana boru, sai hata amang, inang do didok. Na tangkas diingot panurat on, i ma amanta no. 4 Raja Josua (haha ni amanta on) na sai ro uju i tu Tampahan uju Pandita amanta on di si. Ndang hea didok “hahang” alai sai “amang” do didok. Songon i tu hahana boru, i ma hahana Boru Nababan, soripada ni hahana Raja Maximilian, dohot tu hahana Boru Parapat, soripada ni hahana St. Josafat, sai inang do didok.\nMolo adong na masa parsalisian di huta di pinompar ni Ompu Salisi Raja Musa, pintor dihapogani do laho paturehon mardongan jamita dohot elehelek, asa anggiat boi mardame, marsada, masihaholongan, masiurupan, masitungkol-tungkolan, lumobi asa masitangiangan. Sipata rap ro ma amanta dohot Inanta tu huta paturehon, huhut dipatupa sipanganon.\nMarparbue do denggan ni parsaoranna sahat tu angka anakna/ boruna tubu ni hahana na lima na di huta. Ai sahat tu sundut ni angka anakkonna, tongtong do marsada, ndang hea tubu parsalisian.\nc. Maradophon anakkonna.\nLaos i do dipodahon tu sude anakkonna na 12 i, ualu (8) anak dohot opat (4) boru. Asa denggan marparsaoran nang masiurupan huhut masitangiangan dibagasan holong parhaha-maranggion/paribotoon mardongan haserepon, hatoruhon ni roha. Apala lumobi marlambok ni roha songon Jamita ni Tuhan Jesus di Mateus 5,5 i. “Naeng marojahan tusi ma hamu sude anakkonnami.” ninna amanta i di tingki dipapungu martangiang bodarina dung sidung mangan. Songon na jotjot didok : “Jolma na pogos do hita, ndang adong arta/sinamot, hauma, dorbia, hepeng dna. tinggalhononku di hamu anakkonnami. Alai adong do na ummarga sian i hupodahon tu hamu. Hasadaonmuna do muse hamoraonmuna, naso tupa hurangan di manang aha asal dipeop hamu. Alai naeng ingkon RAP PORSEA do hamu di Tuhanta Jesus naung manesa dosanta na godang i…”.\nMarparbue do poda dohot sipaingot ni amanta/inanta on di sude anakkonna, ai so hea adong masa parsalisian, tongtong marsada jala masiurupan, masihaholongan sahat ro di sadari on, Pogos pe di arta pinompar ni amanta/inanta on, alai di sude angka ulaon haroan Pesta dohot na mardomu tusi, sai tulus do denggan mardongan Pasupasu sian Tuhanta Parasi Roha i.\nNang di saleleng ngolu ni Inanta dung ditinggalhon amanta nahinan leleng ni 37 taon; Sai hot do poda hasadaon i dipodahon tu sude anakkonna.\nIV. RAGAM NO NA MASA DI NA LAM MATUA:\na. Marhobas manadingkon portibion:\nMangihuthon boaboa na sai pinarate-atehon ni inanta nahinan M. br. Lumbantobing; Mulai sian taon 1936 nunga “asing-asing” pangalaho ni amanta on. Nunga dipadao rohana sian portibion, sai holan Surgo na di Banuaginjang i do dihatahon. Molo ditaringoti inanta angka sisarihonon na di parsikolaan ni anakkonna, sipata ala ndang adong be hepeng sitongosonna tu anakkonna na marsikola di luat na dao (Jawa), aha didok amanta on : “Unang holsoan dainang, tapaima ma harorona sian Tuhanta, tongosonna do i”.\nSintong do ditongos Tuhanta, ai di na laho ganup manogot Inanta nahinan (pkl. 5 manogot) mardalan pat tu Soposurung Balige manggadis sayur-sayuran sian porlakna, hatop-hatop do laku. Hira gumodang do pandapotan ni inanta nahinan sian tuhor ni saryur-sayuran sian balanjo ni amanta nahinan jala sai dipapungu-pungu inanta nahinan do i so sian pamotoan ni amanta nahinan. Molo dung hagogotan amanta nahinan di hepeng sitongosonna, i pe asa dibungka inanta on purona, ai tung na hemat situtu do inanta nahinan nang marsidabuan.\nDi hatiha pangalaho ni amanta naung asing sian na somal; Di sada bodari ma didok tu inanta nahinan songon on: “Anggo ahu Inang, tibu nama borhat sian tano on ai nunga huida haulion ni huta na imbaru i di Surgo i, anggo ho Inang, leleng do ho mangolu di tano on, unang pola holsoan di ngolu ni anakkonta i, sai surdukhonon ni Tuhanta na mora i do tanganNa mangurupi ho. Sonang do ho muse bahenon ni anakkonta i. Nang anakta si Mangara Saur Oloan, ingkon ro do i muse dung borhat ahu sian tano on, jala patupaonna do las ni roham.\nb. Las do rohana dung marpahompu sian anakna\nDi jolo ni amanta/inanta nahinan do sorang pahompuna parjolo sian anakna (panurat on) di godung Tampahan. Laos amanta on do mambahen goarna TUNGGUL, tinambaan ni parumaenna br. Panggabean : MANGAPUL, laos amanta on mandidihon di ari 17 Mei 1936 di Gareja Tampahan. Adong do hata ni amanta on tu inanta mandok : “Ida ma inang, sanga do ahu marpahompu sian anakta di ngolungkon, mauliate ma tadok tu Tuhanta.”.\nMarudut muse las nirohana di ngoluna dung sorang muse pahompuna sian anakna di Tigadolok. Holan barita dope sahat tu Tampahan, pintor dijou do inanta nahinan martangiang mandok mauliate tu Tuhanta sian las ni rohana.\nDi Tampahan dope amanta on, nunga dipaboa tu inanta goar sibahenonna di pahompuna, i ma RAPLAN. Saut do goar i disahaphon mardongan Tangiangna, asa rap lan mandok rap torop muse pahompuna, di pudian ni ari. Dihalaputi amanta/inanta nahinan ma borhat tu Tigadolok manomu-nomu pahompuna si RAPLAN. Ditambai anakkonna Gr. J.N. Hutauruk – inanta S. Br. Siahaan ma muse goar JUBIL. I ma muse tamba ni las ni roha ni amanta/ inanta on.\nRingkot adong saotik sinurathon dison; Dung sorang pahompuna JUBIL RAPLAN on, posa do sahit ni parumaenna Br. Siahaan di Tigadolok, pola humolso angka sisolhot. Alai dipapos amanta nahinan do roha ni sude na humolso i, diboan ma inanta Br. Siahaan dohot pahompuna tu Tampahan laos marubat. Tangkas ditangiangkon tu Tuhanta mardongan elekelek tu Tuhanta mangido hamalumon ni sahit ni Parumaenna, dohot hahipason ni pahompuna on, ai so boi “manarus” sian inana ala sahit i.\nDi naung maulum sahit ni parumaenna Br. Siahaan i, di sada bodari dipapungu ma rap dohot parumaenna Br. Panggabean. Dipasupasu ma pahompuna na dua on, dung i ditangianghon tu Tuhanta asa gabe anak siboan barita na denggan muse di ngoluna.\nc. Pangaradeon tu pudi ni ngoluna\nNang pe naung asing-asing pangalaho ni amanta on, gumodang holan “ngolu sogot” nama disarihon rohana; Alai disarihon do ngolu ni nanaeng tinggalhononna di portibion.\nDi bulan April 1936, dijou amanta on do panurat on sian ulaonna di Mandailing (Penyabungan) asa ro tu Tampahan. Di sada bodari di Tampahan di na pungu marsipanganon bodarina, didokma mandok anakna panurat on dohot tu parumaenna Br. Panggabean songon on :\n“Amang Aman Tunggul dohot hamu inang parumaen. Hubahen pe goar ni pahompungkon Tunggul, asa hamu do na tading dapoton ni angka haha-anggim, lae-ibotom naeng tinggal di hutanta Lumban Soit. Naeng adong sian hamu anakhonnami tinggal di huta. Ala ni i do hubahen damang sikola LANDBOUW (Tani) asa botoonmu mangula tano. Pos rohamuna, sai urupan ni haha-anggim, lae-ibotom do hamu di huta on muse. Hansit do nian na di huta, alai ingot damang ma, songon partunggul ni jabu, borat do nian maneannean tarup, urur dohot na asing. Alai disioi tarup i do partunggul i unang busuk…”. Laos ditangianghon ma tu Tuhanta sangkapna i.\nLaos di ari 30 April 1936 i ma rap borhat panurat on dohot inanta Br. Panggabean, pahompuna Tunggul, tinaruhon ni amanta/inanta nahinan tu Lumban Soit. Dipapungu ma angka anakna-boruna na di huta tubu ni angka hahana di jabu ni anakna K.K. Josia Hutauruk mambahen boa-boa laos pasahathon anakhonna Kel. Aman Tunggul on.\nAla so sidung dope jabu naung dipungka pajongjonghon di porlak/ tano na jinalona sian anakna K.K. Josia; gabe maisolat di jabu ni K.K. Josia ma keluarga ni anakna on. Dung pe di bulan Agustus 1936 sidung jabu i laos di si ma “Disuruksuruk” amanta/ inanta nahinan, laos paojakhon hami tu jabu na imbaru i. (Alai masurbu do jabu i di taon 1943, toho di Sidikalang panurat on). Na masa on dung monding amanta nahinan di ari 13 Oktober 1937.\nDung manang na piga taonnari pe muse dipajongjong anakhon ni amanta on Gr. J.N. Hutauruk (O. Bontor) – Inanta br. Siahaan jabu na imbaru mangganti na masurbu i, hot di ingananna nuaeng, asa adong parmianan ni inanta nahinan na sanga “Maisolat” di jabu ni anakna ima anakni hahana Raja Isak, i ma Gr. Ampin Hutauruk nahinan.\nd. Nipi ni amanta dipaboa tu inanta nahinan.\nDung di Hutabagasan Lumban Soit keluarga ni anakna panurat on, sai ro do Inanta nahinan mandulo tu Lumban Soit.\nDisada ari bulan Agustus 1937, di na ro inanta nahinan tu Lumban Soit, adong do dibaritahon na masa di amanta nahinan. Dipaboa naung lam asing-asing pangalaho ni amanta nahinan. Na somal olo dope mangurupi mangula di porlak, martukang-tukang, ala malo do martukang amanta on jala malo do manjait pangkean. Alai di tingki i ndang hea be dijama manang aha. Dibilut panuratanna i nama jotjotan, jala dibereng inanta nahinan, dimanogotna, di arianna, di bodarina; Di bilut panuratanna i marsiggang amanta nahinan martangiang. Mabiar ninna Inanta nahinan mandonohi, nang pe sipata nunga tingkina mangan. Nunga dipaboa amanta nahinan nipina didok tu inanta : “Ale inang, nunga ro hureta na tinait ni 8 hoda na uli jala marhabong mangalap ahu laho nangkok tu Banuaginjang”. “Sai siap nama ahu ninna inanta nahinan, ndang hualusi unang marsak”.\ne. Martinading hata tu angka Guru na di Tampahan.\nSelasa 6 Oktpber 1937, ro dope inanta nahinan mandulo hami tu Lumban Soit. Dipaboa naung martinading hata amanta nahinan tu angka guru na di godung i huhut manopoti dosana. Di atas ni sada kuburan ni halak Jerman na di godung i, jongjong ninna amanta on martangiang. Holan taringot tu halak na mate modom do ditaringoti tu inanta nahinan nang tu angka guru-guru na di si, jala didok amanta nahinan “Sonangna i na mate modom i”.\nHatop do mulak inanta nahinan tu Tampahan, saborngin sambing do di Lumban Soit. Sai dompak angka hata ni amanta on nama laho rohana.\nf. Harorona tu Lumban Soit mandapothon ujung ni ngoluna.\nNdang toho di huta panurat on, di na ro amanta nahinan tu Huta Bagasan Lumban Soit, i ma di ari Selasa 12 Oktober 1937 arianna. Disuru nama mangalapi panurat on.\nSai di jabu ni hahana (inangna) br. Nababan ina soripada ni hahana/ inangna i. Diapaboa inanta br. Nabanan on do sude angka hata ni amanta on tu ibana, na holan sonang ni halak na “mate modom” do dihatai.\nHira-hira pukul 5 botarina pe asa sahat panurat on, jala toho manggisgisi pekarangan ni jabu i didapot amanta on. Laos rap panurat on dohot amanta on mamiahi angka engsel ni pintu ni jabu dohot jandela, ala sai olo marngensut-ngensut, sogo rohana.\ng. Na masa bodari ni ari 12 Oktober 1937\nPukul 6.00 botari marhobas mangan Pkl. 7.00 (19.00 WIB) disuru panurat on manjou anakna K.K. Josia, pahompuna Raja Ria tubu ni K.K. Josia Hutauruk. Tingki i ma ditaringoti amanta on taringot tu parbagian hauma, tano mahiang, asa tontu dia ma tohapna. Denggan ma i sude dipaujung.\nDipodai ma hami na tolu, asa tongtong marhasadaon, jala masiurupan di tingkina be. Unang adong masa parsalisian ala ni arta dna., naeng sintong masihaholongan sude pinompar ni O. Salisi Raja Musa. Sai tong do holan na “mate modom” disungkuni tu anakna K.K. Josia, molo adong ditanda na mate modom, “Nda tung sonang do” ?, ninna tu hami na tolu.\nHira-hira pkl. 10 borngin disuru ma panurat on mambuat ulosna ulos Batak Sibolang na jinalona ninna sian Simatuana Raja Ihutan Pagarbatu, laos di uloshon ma i. Disuru muse mambuat mantel na hapal, laos didok : “Pasahat ma on tu laem Simamora”. Disuru muse mambuat arloji kantong namarrante perak, didok : “Pasahat on tu laem Simanjuntak.” Salpu i disuru muse panurat on mambuat dompetna sian saku ni bajuna, didok tu panurat on : “Tiop damang ma on, naeng adong pangkeonmu tu na ringkot…”. Parpudi disuru panurat on mambuat Buku Bibel sian tasna. Dung pinasahat Buku Bibel i, didok ma mandok panurat on, toho nunga peak modom anakna K.K. Josia dohot pahompuna Raja Ria di hambirang ni panurat on, didok :”Burju-burju ho tu inang mu, unang marsak bahen hamu, ingkon ihuthononmuna rohana na lambok i. Unang tinggalhon huta on. Burju damang mangguruhon paradatan tu haham on, jala burju damang mar-Minggu. Sangap bahen damang angka haham na di huta on.”\nNunga hira tonga borngin amanta, jala panurat on pe nunga naeng peak modom. Diulahi amanta i ma muse mandok tu panurat on : “Andorang so modom ho, songon na hudok tu parumaen, ingkon sogot do heheanmu ahu manogot, ai sogot do ahu borhat.”., laos dilehon ma pahompuna Tunggul na niabingna saleleng dung sidung mangan bodarina, tu parumaenna Br. Panggabean.\nHundul dope amanta on maruloshon ulos Sibolang na i, unduk manjahai Buku Bibel. Alai anggo panurat on nunga dipapeak modom di hambirangna.\nHira-hira lobi tonga borngin, di na mamungka nokma simalolong ni panurat on, marhosa godang ma amanta on huhut martangiang. Ndang apala tangkas be dibege panurat on hata ni tangiangna i, alai alang-alang tarbege ma Tangiangna i mandok “Ale Amang, di na nok matangku, di si ma alap tondingku…”.\nh. Na masa manogot ni ari 13 Oktober 1937\nPukul 06.00 Manogot na nunga dungo panurat on, jala naeng heheanna ma amanta on marningot hatana. Alai mabiar panurat on manghehei, ala tung sinok dope ibana modom huhut marungkor (mendengkur). Gabe laho ma jolo panurat on tu hauma pudi ni jabu i padalan aek tu hauma i, ala toho ulaon na manggole.\nDi hatiha i manggora ma inanta br. Panggabean sian dapur mandok : “Ai dia do ho amang ni Tunggul, nunga ginjang ari, so dihehei ho amanta i, nunga masak sipanganon, hatop ma hehei….” ninna.\nAlai disi ro goragora ni inanta br. Panggabean on, mangangguk ma panurat on mandok “Nunga mate be damang i, nunga mate be damang i…….. Ai disi ma soluk ro sude pangalaho ni amanta on , hatana, tonana, dohot pangidoanna asa sogot hehean ibana, rungka ma i sude mardongan biar. Marlojong ma panurat on tu jabu, laos diihuthon Inanta br. Panggabean. Ihut muse hahanami Baginda Betuel Hutauruk na toho di hauma i umbege angguk ni panurat on. Niososan ma simanjunjungna betak na marnipi alai ndang mangkuling be. Marroan ma na sian huta, ro ma muse hahanami Gr. Kladius, Pdt. Melanton tu jabu. Didokhon nasida, ingkon boanon tu R. Sakit Tarutung. Alai koras dijua panurat on mandok na so marguna be marningot sude pangalahona dohot tangiangna tu Tuhanta.\ni. Panurat on laho tu Tampahan paboa barita\nAngka dongan na umposo, nunga sanga laho tu tombak, ndang adong be suruon. Gabe panurat on sandiri nama borhat tu Tampahan paboahon na masa.\nDung sahat tu Tampahan, toho di dalan simpang laho nangkok tu jabu ni amanta on dope panurat on; Toho manatap Inanta nahinan sian jabu, ditatap ahu na ro, mangangguk ma inanta on mandok : “ Nunga mate amanta i, nunga ro Aman Tunggul mangalap hita…”, ninna. Alai di na sahat ahu tu jabu, pinaboa na so mate amanta i. Holan na marsahit do dipaboa panurat on. Alai ndang be porsea inanta on.\nAla toho di jabu do haha-anggi ni panurat on, i ma Alfred, Iskandar, Viktor, Soantahon, dohot iboto, i ma Tiomasa, Erika; Disuru ma asa marhobas borhat tu Lumban Soit. Pinaboa ma tu angka guru na di godung i. Saut ma borhat dung jolo martangiang di jabu. (Tuani ma adong hepeng na pinasahat ni amanta tu panurat on, ai gabe i nama pinangke tu ongkos-ongkos, ai tar nania do godangna).\nV. MARUJUNG NGOLU NI AMANTA Pdt. JETRO HUTAURUK\nPukul 4 botari, nunga sahat rombongan ni inanta tu Huta Bagasan Lumban Soit. Di tongan dalan nunga pinaboa tu Hula-hula, Tulang na di Pagarbatu.\nSongon dia keadaan manogotna, suang songon i dope didapot inanta nahinan. Tutu anggo tangan, simanjojak (pat), nunga manorus, alai anggo gorak biasa dope. Tingki i nunga torop marroan sian huta Lumban Soit, dirimpu naung marujung ngolu ni amanta on. Laos bodarina nunga ro Tulang ni panurat on i ma Gr. Lukas Lumbantobing dohot Kepala Negeri Panggading Lubantobing, sian Pagarbatu.\nHira-hira pukul 7.30 bodari, martangiang ma Tulang Kepala Negeri Raja Panggading, mangido tu Tuhanta, asa diloas Tuhanta jolo marroha (hehe) amanta on. Alai sai pinaima, ndang be dioloi Tuhanta. Diulahi Tulang Guru Lukas Lumbantobing ma muse martangiang laho pasahat tondi ni amanta on tu Tuhanta. Ndang dope sidung Tangiang i, toho ma di pukul 8 bodarina, mansohot ma parhosaon, so ma dohot gorak ni amanta on. Saut ma marujung ngoluna sian tano on, dialap hureta na tinait ni 8 hoda na uli na marhabong tumopot Debata sitompa ibana.\n>>>>>>>>>>>>> STOP !!!, Breaking News <<<<<<<<<<<<\n>>>>>>>>>>> MAULIATE, God Bless You <<<<<<<<<<<\nCoba lihat lagi di sini>>> PROFIL POPULER SAAT INI\n« PROFIL POPULER SAAT INI: Kajati Sultra Timbang Hutauruk SH — Jangan Main-main dengan Korupsi »\ndownloadgue, on December 7, 2010 at 12:34 pm said:\nMaridup Hutauruk, on December 7, 2010 at 2:07 pm said:


(Jamita Evangelium, Minggu II-hon dung Trinitatis)\nPinatolhas ni Pdt Dr. Robinson Butarbutar, KRP HKBP\nIngkon mangula do jolma i. Apostel Paulus manonahon, ‘na so ra mangula, unang ma ibana mangan’ (2 Tes 3:10, pat 1 Tes 4:11).\nAlai, angka dongan, mansai jotjot do hita mangula salojalojana, pola ndang adong tingkinta be mangulon, marsaor, martangiang, marrekreasi, manghalashon ngoluon, gabe loja situtu ngolunta on, mura marsahit pamatang, panghilalaan nang rohanta, jumempek umurta.\nLupa hita mangoloi patik ni Debata, asa tabuat tingki mangulon jala marlas ni roha sian ari tu ari, minggu tu minggu, bulan tu bulan dohot sian sada taon tu taon na mangihut.\nAla ni i, asa hipas angka pangula, dipatupa angka bangso do angka uhum na mangondihon jolma i sian halojaon na sumalin. Isara, intap ni ualu jom ma mangula jolma i sadari, di tongatonga ni i adong tingki mangulon satonga jom, mangula lima manang onom ari saminggu, jala asing ni libur nasional, cuti ala ni marpamatang na denggan/tubutubuan, mangulon ala marsahit dohot marsitaonon, ingkon adong tingkinta di bagasan sataon mangulon sian ulaonta, isara dua tu opat minggu sabulan. Margaji do pangula i uju libur.\nI do hataridaan ni na pinangido ni Debata di 3 Musa 25: 1-13 i, najolo di tingki ni si Musa asa ganup minggu adong sadari ari paradianan, ganup pitu taon adong sataon bolon, jala di taon pa-50-hon maradi jolma i sian ulaonna, marlas ni roha, marolopolop mardongan angka uninguningan. Pola do digoari ari mangulon i ari na badia, i ma ari na ingkon sipasidingon,marasing sian angka ari na asing na digohi ulaon.\nAlai, hamu angka dongan, saleleng on, ala ndang manang hurang unduk hita tu patik mangulon dohot marlas ni roha i, gabe lupa hita na ingkon dohot do tong mangulon angka na rap mangula dohot hita, isara horbo, lombu nang masin pe tahe di angka partani, songon i nang angka inganan ni ulaonta i, isara onan di partigatiga, tano di partani, manang ambar, aek godang, tao, nang laut di angka pardengke, nang angka na asing i na ringkot di ngolunta jolma, isara angka binatang ni parpahanpahan/peternakan, angka pidong/unggas, angka bunga nang udara.\nPanghorhonna, masa na mangihut on: Tano i, torus do tapaksa mangula, tapangke do angka napu sian bahan kimia gabe mamboan mara. Somalna dua hali sataon panen, gabe opat hali tabahen, manongtong.\nDi ujungna mampanghorhon ndang napu be tano i, jala jolma na manganhon parbue ni tano i pe manganhon rasun na paro marragam sahit, isara kanker.\nAek ni ambar, aek bolon, tao nang laut tasegai do marhite na mangambolongkon, dohot mangusehon sampah nang rasun sian dapurta, pudi jabu nang sian pabrikta tu sunge, tao nang laut, mangalehon sipanganon ni angka dengke na gok rasun, gabe sega aek, ndang boi be inumonta, marrasun nang dengke i masuk tu pamatangta.\nDi peternakan pe, talehon angka na mambahen tibu jala ndang marnaso angka i berproduksi, gabe ndang apala hipas be tapangan. Ro ma angka sahit tu angka i nang tu hita.\nDi perkebunan pe, tabahen do reboisasi sarombang tu haranganta, ndang hot marragam. Mohopan ma hita. Marmatean angka na tinompa na asing i, dohot do orang utan.\nAla ni i, songon dalanta mangoloi patik sabat i, dijouhon Debata do tu hita asa mangaramoti angka na tinompa i sude, asa marhahipason hita nang nasida.\nDiparbisuhi Debata ma hita sude, angka ilmuan, dewan, pamarenta, pengusaha, ekonom, rakyat dna patupasa, na di darat, di sunge, di tao, laut, nang udara.\nAi umbahen na dibahen Debata pe patik sabat i, asa sude do na tinompaNa i hipas. Sude ma hita halak Kristen di Indonesia patupa na tarbahen hita mangaramoti na tinompa. Amen.


Kata Pengantar tu Bagian 7 | Parsiajaran Bibel tu Dakdanak\nCerita di bagian on masa saleleng 80 taon. Dipaboa ma taringot Raja Saul dohot Raja Daud. Mulana, burju do si Saul jala mabiar tu Debata. Alai di pudian ni ari, muba do ibana. Ndang ditangihon ibana be Jahowa. Gabe ndang lomo be roha ni Jahowa tu ibana. Di sada tingki, disuru Jahowa ma asa dipillit si Samuel raja na baru laho manggantihon si Saul. Dipillit ma si Daud. Gabe muruk ma si Saul jala naeng dibunu ibana ma si Daud. Alai, ndang olo si Daud mambalos. Diboto si Jonatan do na dipillit Jahowa si Daud. Alani i, sai diurupi ibana do si Daud. Hea do si Daud mangulahon dosa na balga. Alai olo do ibana dipasingot Jahowa. Hamu angka natua-tua, urupi ma gellengmuna mangantusi porlu do unduk tu Jahowa dohot tu halak na dipillit Ibana.\nHaholongi ma Jahowa jala oloi ma Ibana. I do na dumenggan na boi talehon tu Ibana\nUnang ma balos hajahaton ni halak, tu Jahowa ma paboa\nMolo taulahon dosa na balga unang ma tabunihon\nRaja ni Israel na Parjolo\nDilehon Jahowa do panguhum tu halak Israel laho mamimpin nasida, alai dipangido nasida do raja. Dipillit si Samuel ma si Saul gabe raja na parjolo, alai ujungna ndang lomo be roha ni Jahowa tu si Saul. Boasa?\nDipillit Jahowa ma si Daud gabe raja di Israel, dipatudu si Daud do boasa cocok ibana gabe sahalak raja.\nSi Daud dohot Si Saul\nBoasa sogo roha ni si Saul tu si Daud, alai aha do na diulahon si Daud?\nAnak ni raja gabe dongan ni si Daud.\nGodang do masalah molo tapillit mangulahon na sala.


ANAK TUBU BORU SORANG 13 – TanoBatak\nPamura antusan, sinurathon do deba dison hata ni umpasa.\nAnak pe antong riris\nHorasma tondi madingin\nPirma toras ni pongki\nPirma tondi muna\nNang-nang ma hamu saur matua\nPairing-iring anak dohot boru\nSahat tu namarpahompu\nMuli tu sanggar ma amporik\nMuli tu ruang ma satua\nMangullus alogo tambun\nAsa tangkas na dibanua\nAla hodar do hata bagudung, diganti ma gabe satua. Subang dohonon diloloan hata mate diganti ma dohot hata muli, umbahen didok muli tu sanggar amporik muli tu ruang satua. Godang do hata nahodar diloloan. Babi, diganti pe i dohot pinahan lobu tong do i hodar, gabe diganti ma dohot siparmiak- miak manang lomuk. Molo anak ni babi, didok ma lomuk-lomuk, biang, asu diganti dohot panangga manang pangihut, horbo diganti dohot dorbia, lombu diganti dohot sisemet imbulu, manuk diganti dohot ambalungan, ala sipanghais.\nHoda masuk hata na uli do i ala tunggangan manang hundulan, umbahen adong hata Batak didok manjalo hoda hundulan. Singke, sipasing situma sidohar nangpe sipanganon i masuk hata na sumsan do i di loloan. Ulok, sibojak, siborok, sibagur, dohot angka na suman tusi angka hata nahodar do i, haru mamereng dohot manjama godang do jolma magigi, jadi ndang apala suman dohonon i diantaran nabidang lobuan nagodang.\nHata sipangheon tu umpasa, ima ginoaranna hata par-Debataan, ai manang aha pe na nidok ni umpasa i, na mangido sian Debata hajajadina, jadi porlu digohi hapantunon namauli utus.\nAdong do umpasa na so pala talup sidohonon. Naginoaranna na so marpaho:\nEme sitamba tua ma\nDebata do na martua\nTingko ma inggir-inggir\nBulung nai rata-rata\nHata pasu-pasu i\nSiborok hata nahodar doi, inggir-inggir hau namet-met namarsuga-suga ndang suan-suanan i, jala paet do parbueni i ndang adong hadomuan ni naduai tu umpasa. Hata ni angka natua-tua do mandok unang padomu Pardebataan dohot Parsombaonan. Godang do hata Batak na so talup boi dohonon di loloan mangajana dohot maujana.\nDanggur-danggur, sibonsiri, habang, mumpat, mabaor, marbonsir\nMata masi urbitan\nAngka on ma sabagian ragamna. Na so talup hatahonon di loloan ni halak Batak, ai nunga tanda disi hata na masisoroan, dohot hata begu ima naginoaran na umpama ni pandupak manang parjuji\nBarita naung hea masa; Disada huta, adong ma siulaon pangarapotan. Dung sidung nasida marsipanganon, disungkun dongan tubu ni namarsiulaon i ma sintuhu ni siulaon didokma:\nRaja panungkun: ‘Manghatai ma hita anggi doli’.\nRaja pangalusi: ‘Manghatai ma tutu haha doli’\nRaja panungkun: ‘Danggur ma danggur barat tu bona ni sanduduk. Nunga bosur namangan sagat marlompan juhut, hata ni panggabean hata ni parhorasan, tangkas ma di paboa suhut’.\nPintor songgot ma hehe raja tunggane ni huta i didok ma: ‘Hamu haha doli! Tangkas do disiup angka inanta indahan panganon muna, tangkas do hutanggo hami juhut, jala hutahu hami parjomuhan muna, boha, danggur-danggur do boanonmu tu hami?’. Tondan ma satongkin loloan i, didok natumua ma tu anggi dolina i; ‘Beha bahenon anggi doli, nasintak natebur ni panghataion i, pabalo hamuma rohamuna. Ndang namangampini hami, alai hita do marsogot, jala hita do haduan, asa; Gala-gala sitelluk telluk mardagul-dagul. Nunga tolsu hata i, nanget ma i niapul-apul. Di jolomuna ma i nuaeng pinature, huganti hami pe parhata tiar, jala partarias namalo, tu duru ma anggi doli hata mabuk, tu tonga-tonga ma hata uhum’. Songon i ma sautna diganti ma Raja Panungkun.\nNuaeng on nunga godang moru ruhut paminsangon, maminsang angka nasala, gabe marlomo-lomo ma angka sigogo soara, dohot angka nangor-ngar. Alai ianggo jolma na raja dohot pomparan ni raja, sihormatanna do dirina patuduhon hapantunon ditonga-tonga ni mangajana manang maujana.\nTiruan, tudosan, manang ruganina do i. Di Bahasa Indonesia: Ibarat atau contoh. Sude do hata boi pangkeon, asal ma unang hata pantang manang hata subang ni bao. Angka on ma deba sian hata ni umpama i:\nMolo sirang namaraleale\nSongon namatean ina\nHoras do hita sudena\nUnang hamu manginsak\nSomalna hata umpama dihatahon raja tingki adong panghataion na marsintuhu, tiruanna: tingki marrapot, marria, manang di tingki mangaririt doli-doli tu namarbaju na jolo. Jot-jot do hata umpama dibahen jolma nabisuk najolo asa ummura antusan ni na umbegesa, pandang situjuon naneng hatahononna.\nIma hata bura. Di Bahasa Indonesia mengutuk, somal habegean di tingki punguan tapitapi, ima na masipatolonan, deba sian hata ni pasapasa i , ima:\nPat ni lote tu pat ni satua\nMago ma pangose horas na niuba\nBatu nametmet tu batu nabolon\nSuda na metmet suda nabolon\nDos do sanggar dohot tolong\nSai sarion ma i antong di bonana\nMolo so dapot be hatingkosan di ria paruhuman, ala martapitapi na pinaria (tuduh-menuduh), pasapasa ma dibahen Raja na gabe uhuman. Gana sirais manang gana sigadap nama diginjang ni pasapasa.\nIma hata na niani (dipintal), lao patudu isi ni roha dohot tujuan ni pingkiran. Marrumangkon filsafat do i deba. Adong do anian i dipatupa marhite ardang ni hata. Deba sian anian i, sinurathon do dison, marhite ardang manang hata na niani:\nGanjang bulung ni bulu\nTingko bulung ni soit\nDenggan hata tu duru\nDi bagasan marpanggoit\nDi robean pinggol tubu\nDisuru sahalak ma donganna, mangula sada siulaon jala diula do olat ni na boi bahenonna, jala nunga sirsir nian. Alai ro na marsuru i, sai ditihai. Na marsuru i, digoari ma nasimaon (ndang dipinghiri hatana). Jala na sinuru i, ima naso maranian. Mago haburjuonna.


09.05 Gereja Katolik Maria P.O.K.-Sidikalang No comments\n“Ndang apala Debata ni angka na mate Ibana; Debata ni angka na mangolu do! Tung na lilu situtu do hamu!”\n“Sahali do mangolu, dibahen i hita nikmati ma ngolu on sapuas-puasna, tingki mangolu dope.” “Ngolu saonari na di portibi on ma tapingkirhon, haduan dung mate, ba haduan mai, alana dung mate ndang tahilala be, apalagi adong manang daong ngolu dung mate, belum tontu adong, ise umbotosa i.” Hata si songon i pasti jot-jot do tabegei. Adong do muse na marpingkir toho do adong ngolu na asing dung mate, alai ninna rohana , “Boha di ngolu dung mate, jala boha asa sahat tu si, ba annon ma di pingkirhon dung laho mate, manang dung matua.”\nMemang nuaeng on godang do jolma na so porsea di ngolu dungkon mate, songon halak Saduki na so porsea di haheheon dung mate tu ngolu na manontong. Alani i ma haroa godang jolma i na lomo-lomo na di ngolu nuaeng on, ndang mabiar nasida di ngolu dungkon mate alana ndang porsea nasida di si. Alani i ma Jesus patoranghon tu angka halak Saduki na so porsea tu haheheon ni angka na mate, ndang porsea di ngolu dungkon mate. Dipatorang Jesus ma taringot tu ngolu i, ima ngolu na di bagasan las niroha na manontong, mangolu raphon Jesus, ngolu na marmulia doshon angka suru-suruan jala ngolu na so mate be. Di ngolu i, tung holan lasniroha do na adong, jala alani i do didok Jesus na so adong be kawin manang dipakawin, alana nasida ndang mate be. On ma sada silasniroha dohot panghirimon di hita, na boi mambahen hita tong-tong togu di ngolu nuaeng on molo tung pe godang sitaonon na ingkon ta adopi. Tong-tong hot ma hita dihaporseaon mangadopi ngolu on, alana porsea hita na adong do ngolu na tutu, ima surgo hasonangan i dungkon mate hita sian portibi on. Jala asa boi sahat tu si, ingkon do hot hita dihaporseaonta tu Jesus Kristus Tuhan Debata na mangolu. Dibahen i, porseama hita di ngolu na manontong i, jala hita pangke ma denggan ngolu na nuaeng on, ima mangolu dibagasan haporseaon tu Jesus, alana ngolu di portibi on do gabe sada tingki dilehon tu hita laho paradehon diri asa boi hita bongot tu ngolu na manontong i.